﻿ Le Nouvelliste - Pa ni pwoblèm
Moun grangou, granmoun kou timoun. Nou rekòmanse wè timoun vant balonnen, pye atè, prèske toutouni, tout kò yo make mizè, nan sèten katye. Nan pami moun k ap travay yo, yo touche yon grapday ki pa penmèt yo viv vre, peye lwaye, voye timoun yo lekòl. Kanta pou lasante, se degaje gèt ou jan ou kapab, si ou kapab. Pi fò byen ak richès nan peyi a nan men yon ti group moun. Men tou sa pa pwoblèm. Jan yo di an kreyòl gwadloupeyen: pa ni pwoblèm.
Mwen ka manje de kiyè. Pitit pa m ka al lekòl. Mwen ka chare sa m wè nan televizyon, pale pwenti nan kèk lang mwen pa metrize vre. Kouman ta fè gen pwoblèm ? Mwen kwè nan yon Bondye ki pou mwen sèl : laprèv li aprann mwen malè lòt yo se fòt lòt yo, kouman ta fè gen pwoblèm ? Ideyal mwen se SenDomeng ak Miyami (yo di SenDomeng yo maltrete Ayisyen, men se pa menm Ayisyen ak mwen), m ale kote sa yo souvan. Kijan ta fè gen pwoblèm?